ENA macawa sa oti e da wilika na nona sa dro ki Raravatu ko Ratu Masi Roraveli ka qai laki rogo tale tiko mai na nona vosa bolebole tiko mai vei tuaka ko Iranasau kei na luvena ko Ro Seru Naba II.
E vakaraitaka ko Ratu Peceli Ro Seru Tuisese na turaga taukei Waikalou ka kawa mai vei Iranasau ni yaco na gauna me tuva i valu tale ko Ro Seru Naba II ka kabai Tamana lailai tale ka tiko mai Raravatu.
Na nona kabai Raravatu o noqu yaca, mani vakavuai o Raravatu ka dro ko Ratu Masi ki Savubeta, e kaya ko Tuisese.
Me tekivu mai na gauna oya na nona lesu tale ki Raravatu ko Ratu Masi sa mani nanumi kina me sa mudu na i valu ka ra sa tiko veilomani na yavusa Waimaro ka ra tiko mai Waidina kei ira na tiko yani e Waikalou e Soloira.
E vakaraitaka ko Tuisese ni matata vianka tiko o koya e qase vei rau na veitacini ka rau a kaba e na vatu e bula vinaka tiko na nona kawa e Soloira.
Ia, vei ratou na tiko mai Waidina e qase o koya e tiko mai Nadakuni, ka tarava o koya e tiko mai Nabukaluka ka gone sara o koya e tiko mai Lomai.
E qase ga o keitou na tiko yani ike (Serea) kei ratou na tiko mai Waidina e qase o taukei Burelevu ka tiko mai Nadakuni, tarava o koya e Nabukaluka ka gone o koya e tubu kina na turaga ka tiko e Lomai, e kaya ko Tuisese.
O i ratou na neitou mai Matuku e na neitou veitalatala mai Nadanuya e soli vei ratou e vica na ka me nodratou i solisoli, e kaya o Tuisese.
A vakaraitaka o Tuisese ni gauna sa ra tawase kina mai Nadanuya e na nodratou sa toki ki Namadua na turaga ni Rara ka ra gole na tiko mai Matuku e na gauna qo sa mani tukuni vei ratou na gole sobu i Matuku.
Ni dou sa gole sobu ki waitui, dou sa na laki kana ika bulabula tiko ka ceguva na cagi ni baravi, dou sa na yaco mo dou tamata vuku ka rairai vinaka, e kaya o Tuisese.
E vakaraitaka o Tuisese na veisolisoli oya ka vakayacori mai Nadanuya e sega walega ni soli nai rairai, na vuku me ratou na laki vakarogoi Waimaro tiko e soli talega vei ratou e dua na i solisoli me tawa mudu oya na i loloma bibi ka na sega vakadua ni guilecavi kina o Nadanuya na vanua ka ra veitalatala kina na nodra qase na turaga ni Waimaro ka ra tiko yani e na loma ni vanua e Naitasiri kei ratou na sa laki tiko mai Matuku.
Na solisoli e ra kila vinaka tikoga na wekaqu na turaga ni Matuku baleta ni soli ga vei ira na turaga ka sega vei ira na marama ka na sega vakadua ni na yali me yacova na rusa ni vuravura, e kaya o Ro Seru.
Me yacova mai na gauna qo e sega vakadua ni yali vei ira na turaga ni Matuku ka dra ni Waimaro na i solisoli ya ka ra dau maroroya sara na kena i tukutuku.
Sa mai yala talega eke na noda i talanoa me baleti rau na dratabu nei Ro Seru Naba I ka ra sa bula tiko na nona kawa dina vakadra e na vanua o Waimaro e na bati ni Waidina e na koro ko Nadakuni, Nabukaluka kei Lomai ka vaka kina o i ratou na tiko e Waikalou mai Soloira e Serea mai ma loma ni yasana o Naitasiri.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn